Ny, billigere udgave af Sonys spøjse glashøjttaler

Det er to år siden Sony introducerede sin første glashøjttaler, der var en forholdsvis dyr affære til 4.500 kroner. Nu meddeler japanerne, at en ny kommer i butikkerne til oktober til en væsentlig mere human pris. Samtidig kommer højttaleren med muligheden for stearinlystilstand, så du “nemt kan skabe en hyggelig belysning”, som Sony skriver.

Sony LSPX-S3, som den nye model hedder, ligner fortsat en gammel petroleumslampe, men der er blevet justeret lidt på udtrykket. Eksempelvis er materialerne med sin nye matte sølvfinish lidt mere nedtonet, ligesom formen på foden er forenklet.

Det nye er den omtalte stearinlysfunktion, der ifølge Sonys pressemateriale “minder om en flammes skær” og egner sig specielt godt til nattetimerne. LSPX-S3 har fire forskellige lystilstande og 32 lysniveauer, der skiftes via sensoren. Glashøjttaleren kan endda synkronisere lyset i takt med musikken.

Lige som forgængeren (LSPX-S2) kan den kobles til musikkilder via Bluetooth og den har samme batterilevetid, nemlig op til otte timer. Når lydstyrken er på niveau 41, Bass Boost-funktionen er slået fra og lysstyrken er på niveau 16, uddyber Sony. Den oplades igen via UCB-C.

Ud over den specielle organiske glasdiskant, der spreder lyden i hele rummet, indeholder glashøjttaleren desuden en 46 mm højttalerenhed til mellemtonerne og en passiv radiator til de lave toner. Med Bas Boost kan, ja, bassen forbedres og to højttalere kan sættes sammen i stereopar.

Sony LSPX-S3 bliver tilgængelig fra oktober til en vejledende udsalgspris på 2.700 kroner. Du kan læse mere om banditten på Sonys hjemmeside.

Højttalere, der er camoufleret som interiør, er en trend i disse år. Noget som ikke mindst Sonos-Ikea samarbejdet repræsenterer med deres to år gamle Symfonisk Bordlampe og den spritnye Symfonisk Billedramme, som vi anmeldte så sent som igår.

Ny, billigere udgave af Sonys spøjse glashøjttaler